<classify> BUNGE linaendelea leo na Mkutano wake wa 15 wa Bajeti kwa Mawaziri wawili katika ofisi ya Rais-Tawala za Mikoa na Serikali za Mitaa Tamisemi na ya Utumishi na Utawala Bora kuhitimisha bajeti ya ofisi hiyo.Ratiba ya mkutano wa 15 wa Bunge ambalo ni Bunge la Bajeti iliyotolewa na Katibu wa Bunge, Stephen Kagaigai inaonesha kwamba wiki hii kutakuwa na kuhitimisha hotuba ya ofisi ya Rais na kuwasilisha nyingine tatu.Bajeti ya ofisi ya Rais iliyowasilishwa na Waziri wa Nchi- Tamisemi, Selemani Jafo na Waziri wa Nchi-Utumishi na Utawala Bora Jumatano Aprili 10 na kujadiliwa kwa siku nne, itahitimishwa kwa mawaziri hao kujibu hoja mbalimbali zilizoibuliwa na wabunge.Mkutano huo utaendelea Jumanne pamoja na maswali na majibu, itakuwa siku rasmi kwa Waziri wa Nchi-Ofisi ya Makamu wa Rais-Muungano na Mazingira, Januari Makamba kuwasilisha hotuba ya bajeti ya ofisi ya makamu wa rais na kuhitimisha jioni yake.Siku ya Jumatano, mkutano huo utaendelea ambapo Waziri wa Katiba na Sheria, Dk Augustine Mahiga atawasilisha hotuba ya bajeti ya wizara yake, ambayo itajadiliwa kwa siku moja na kuhitimishwa jioni hiyo.Wiki hii itahitimishwa kwa Waziri wa Habari, Utamaduni, Sanaa na Michezo, Dk Harrison Mwakyembe kuwasilisha hotuba ya bajeti ya wizara hiyo na kuhitimishwa hoja siku hiyo hiyo. Bunge litahimisha kazi zake siku hiyo, kwani Ijumaa ni sikukuu na Jumamosi na Jumapili ni siku za mapumziko.  <topic>: kitaifa 